A Ferrari az 1970-es év első nagydíjain csak egyetlen autót indított el, melyet Jacky Ickx vezetett, a júniusi belga futamra azonban egy második 312B-t is kiállítottak. Két jelöltjük is volt az autóra, Giunti és a Formula–2-ben remeklő Clay Regazzoni. Spában Giunti kezdett, aki hibátlan versenyzéssel negyedik pozícióban ért célba bemutatkozó futamán, ráadásként a Ferrari első pontjait szerezte meg a szezonban. Regazzoni azonban megismételte ezt a helyezést saját debütálásán két héttel később, a Francia Nagydíjon pedig, ahol ismét rajta volt a sor, Giunti nem tudta tartani magát a mércéhez, csupán 14. lett. Az autó Regazzoninál maradt, aki még év végéig megszerezte első futamgyőzelmét, a bajnokságot pedig harmadik helyen zárta számos verseny kihagyása ellenére, ezzel pedig be is betonozta helyét a királykategóriában. 1971-ben a Buenos Aires-i 1000 kilométeres futamon vesztette életét. Jean-Pierre Beltoise a célegyenesben tolta autóját mikor Ignazio eltalálta azt. Ferrarija egyből lángra kapott, és már nem tudták megmenteni az életét.